text: Hedebølge, regn og torden
  03 juli 2015 kl. 05.57
  Vi får lidt af det hele i de kommende dage, når det gælder vejret. Der kommer en del sol, men en overgang bliver det mere skyet med mulighed for både tordenskrald og lokale byger.
  Et højtryk øst for Danmark, bevæger sig langsomt mod sydøst og meget varm luft strømmer frem til os fra sydøst og syd. 
  Det bliver varmt med temperaturer op til mellem 23 og 28 grader, og i den sydlige del af landet måske stedvis op til 30 grader.
  Fredag vil en svag front over den østlige Nordsø trænge ind over landet vestfra men den svækkes samtidig, og er efterfugt af noget fugtigere luft.
  Lørdag kan temperaturerne ramme de 32 grader, og det meste af dagen vil der være fuld sol.
  Men natten til søndag bevæger en koldfront med regn- og tordenbyger sig ind over den vestlige del af landet og søndag langsomt videre østpå.
  Efter tre dage med hedebølge falder temperaturerne væsentligt.
  Mandag blæser køligere luft ind over os fra vest, og vejret stabiliseres en overgang af et højtryk inden nye fronter natten til tirsdag og tirsdag trænger ind over landet fra sydvest og vest.
  DMI
  